Κανονισμός (ΕΚ) αριθ. 1216/2001 της Επιτροπής

της 20ής Ιουνίου 2001

για τη θέσπιση για την περίοδο από την 1η Ιουλίου 2001 έως τις 30 Ιουνίου 2002, των λεπτομερών κανόνων εφαρμογής για τις δασμολογικές ποσοστώσεις βοείου κρέατος καταγωγής Εσθονίας, Λετονίας και Λιθουανίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως των αγορών στον τομέα του βοείου κρέατος(1), και ιδίως το άρθρο 32 παράγραφος 1,

τον κανονισμό (ΕΚ) αριθ. 1349/2000 του Συμβουλίου, της 19ης Ιουνίου 2000, περί θεσπίσεως ορισμένων παραχωρήσεων, υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων προβλεπόμενων στην ευρωπαϊκή συμφωνία με την Εσθονία(2), όπως τροποποιήθηκε από τον κανονισμό (ΕΚ) αριθ. 2677/2000(3), και ιδίως το άρθρο 1 παράγραφος 3,

τον κανονισμό (ΕΚ) αριθ. 2341/2000 του Συμβουλίου, της 17ης Οκτωβρίου 2000, περί θεσπίσεως ορισμένων παραχωρήσεων, υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην ευρωπαϊκή συμφωνία με τη Λετονία(4), και ιδίως το άρθρο 1 παράγραφος 3,

τον κανονισμό (ΕΚ) αριθ. 2766/2000 του Συμβουλίου, της 19ης Ιουνίου 2000, για τη θέσπιση ορισμένων παραχωρήσεων, υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην ευρωπαϊκή συμφωνία με τη Λιθουανία(5), και ιδίως το άρθρο 1 παράγραφος 3,

Εκτιμώντας τα ακόλουθα:

(1) Οι κανονισμοί (ΕΚ) αριθ. 1349/2000, (ΕΚ) αριθ. 2341/2000 και (ΕΚ) αριθ. 2766/2000 προέβλεψαν το άνοιγμα ορισμένων ετήσιων δασμολογικών ποσοστώσεων προϊόντων με βάση το βόειο κρέας. Οι εισαγωγείς στο πλαίσιο των ποσοστώσεων αυτών τυγχάνουν μείωσης κατά 80 % των δασμών που καθορίζονται στο κοινό δασμολόγιο (ΚΔ), εφόσον τα υπόψη προϊόντα είναι καταγωγής Λετονίας και Λιθουανίας, και απαλλαγής, εφόσον τα προϊόντα είναι καταγωγής Εσθονίας. Είναι αναγκαίο να θεσπιστούν λεπτομερείς κανόνες εφαρμογής των εν λόγω ποσοστώσεων για την περίοδο από την 1η Ιουλίου 2001 έως τις 30 Ιουνίου 2002.

(2) Επειδή τα εν λόγω καθεστώτα ενέχουν εγγενώς τον κίνδυνο κερδοσκοπίας στον τομέα του βοείου κρέατος, πρέπει να καθοριστούν επακριβείς όροι για την πρόσβαση των εμπορευμάτων στα εν λόγω καθεστώτα. Ο έλεγχος των όρων αυτών απαιτεί να υποβάλλεται η αίτηση στο κράτος μέλος στο οποίο ο εισαγωγέας είναι εγγεγραμμένος στο μητρώο του φόρου προστιθέμενης αξίας (ΦΠΑ).

(3) Όσον αφορά τα δικαιώματα εισαγωγής, θα πρέπει να προβεφθεί να χορηγούνται μετά από χρονική προθεσμία εξέτασης και, ενδεχομένως, με την εφαρμογή ενιαίου ποσοστού μείωσης.

(4) Λαμβανομένων υπόψη των διατάξεων των προαναφερθεισών συμφωνιών, οι οποίες διασφαλίζουν την καταγωγή του προϊόντος, πρέπει παράλληλα να προβλεφθεί ότι η διαχείριση του εν λόγω καθεστώτος πραγματοποιείται με τη βοήθεια αδειών εισαγωγής. Για το σκοπό αυτό πρέπει να προβλεφθούν, ιδίως, οι λεπτομέρειες υποβολής των αιτήσεων, καθώς και τα στοιχεία που πρέπει να περιέχουν οι αιτήσεις και τα πιστοποιητικά, ενδεχομένως κατά παρέκκλιση ή συμπληρωματικώς προς ορισμένες διατάξεις του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, περί κοινών τρόπων εφαρμογής του καθεστώτος αδειών εισαγωγής, εξαγωγής και προκαθορισμού για τα γεωργικά προϊόντα(6), όπως τροποποιήθηκε τελευταία από τον κανονισμό (ΕΚ) αριθ. 1095/2001(7), και του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των αδειών εισαγωγής και εξαγωγής στον τομέα του βοείου κρέατος και την κατάγηση του κανονισμού (ΕΟΚ) αριθ. 2377/80(8), όπως τροποποιήθηκε τελευταία από τον κανονισμό (ΕΚ) αριθ. 24/2001(9).

(5) Προς αποφυγήν κερδοσκοπίας, πρέπει να περιορίζεται η χορήγηση πιστοποιητικών εισαγωγής για έναν εμπορευόμενο στην ποσότητα για την οποία του παραχωρήθηκαν δικαιώματα εισαγωγής.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο από την 1η Ιουλίου 2001 έως τις 30 Ιουνίου 2002, μπορούν να εισαχθούν, σύμφωνα με τις διατάξεις του παρόντος κανονισμού:

- 1950 τόνοι βοείου κρέατος, νωπού, απλής ψύξεως ή κατεψυγμένο, που υπάγεται στους κωδικούς 0201 και 0202, καταγωγής Λιθουανίας, Λετονίας και Εσθονίας· η ποσόστωση αυτή φέρει τον αύξοντα αριθμό 09.4561,

- 250 τόνοι προϊόντων που υπάγονται στον κωδικό 1602 50 10, καταγωγής Λετονίας· η ποσόστωση αυτή φέρει τον αύξοντα αριθμό 09.4562.

2. Για τις ποσότητες που αναφέρονται στην παράγραφο 1, οι δασμοί που καθορίζονται στο κοινό δασμολόγιο είναι οι ακόλουθοι:

- μειωμένοι κατά 80 % για τις ποσότητες καταγωγής Λιθουανίας και Λετονίας,

- μηδενικοί για τις ποσότητες καταγωγής Εσθονίας.

Άρθρο 2

1. Για να επωφεληθεί των αναφερόμενων στο άρθρο 1 ποσοστώσεων εισαγωγής, ο αιτών πρέπει να είναι φυσικό ή νομικό πρόσωπο το οποίο, κατά τη στιγμή της υποβολής της αίτησης, οφείλει να αποδείξει, κατά τρόπο που ικανοποιεί τις αρμόδιες αρχές του οικείου κράτους μέλους, ότι άσκησε τουλάχιστον μία φορά κατά τη διάρκεια του τελευταίου δωδεκαμήνου εμπορική δραστηριότητα στον τομέα των συναλλαγών βοείου κρέατος με τρίτες χώρες.

2. Η αίτηση για τη χορήγηση δικαιώματος εισαγωγής υποβάλλεται μόνο στο κράτος μέλος στο εθνικό μητρώο ΦΠΑ του οποίου είναι εγγεγραμένος ο αιτών.

3. Για καθεμία από τις ομάδες προϊόντων που αναφέρονται, αντιστοίχως, στο άρθρο 1 παράγραφος 1, πρώτη ή δεύτερη περίπτωση:

- η αίτηση δικαιωμάτων εισαγωγής πρέπει να αφορά ελάχιστη ποσότητα προϊόντων βάρους 15 τόνων, χωρίς να υπερβαίνει τη διαθέσιμη ποσότητα,

- μπορεί να υποβληθεί μία μόνον αίτηση ανά ενδιαφερόμενο,

- στην περίπτωση που ο ίδιος ενδιαφερόμενος υποβάλλει περισσότερες από μία αιτήσεις για μια ομάδα προϊόντων, όλες οι αιτήσεις του που αφορούν την ομάδα αυτή κρίνονται ως μη αποδεκτές.

Άρθρο 3

1. Οι αιτήσεις δικαιωμάτων εισαγωγής μπορούν να κατατεθούν μόνον από τις 6 έως τις 16 Ιουλίου 2001.

2. Μετά τον έλεγχο των υποβληθέντων εγγράφων, τα κράτη μέλη κοινοποιούν στην Επιτροπή, το αργότερο έως την πέμπτη εργάσιμη ημέρα μετά το πέρας της περιόδου κατάθεσης των αιτήσεων, τον κατάλογο των αιτούντων και τις ποσότητες που έχουν ζητήσει για κάθε αύξοντα αριθμό.

Οι πάσης φύσεως γνωστοποιήσεις, συμπεριλαμβανομένης εκείνης με περιεχόμενο "ουδέν", πραγματοποιούνται με φάξ χρησιμοποιώντας τα παρατιθέμενα στα παραρτήματα Ι και ΙΙ έντυπα.

3. Η Επιτροπή αποφασίζει, το συντομότερο δυνατόν και ανά ομάδα προϊόντων κάθε περιπτώσεως του άρθρου 1 παράγραφος 1, κατά πόσον είναι δυνατόν να δοθεί συνέχεια στις αιτήσεις. Αν οι ποσότητες τις οποίες αφορούν οι αιτήσεις υπερβαίνουν τις διαθέσιμες ποσότητες, η Επιτροπή καθορίζει ενιαίο ποσοστό μείωσης των ζητούμενων ποσοτήτων ανά ομάδα προϊόντων κάθε περιπτώσεως του άρθρου 1 παράγραφος 1.

Άρθρο 4

1. Η εισαγωγή των ποσοτήτων που έχουν κατακυρωθεί εξαρτάται από την προσκόμιση ενός ή περισσοτέρων πιστοποιητικών εισαγωγής.

2. Η αίτηση για πιστοποιητικό εισαγωγής επιτρέπεται να κατατίθεται:

- μόνο στο κράτος μέλος στο οποίο κατατέθηκε η αίτηση χορήγησης δικαιωμάτων εισαγωγής,

- από τον εμπορευόμενο στον οποίο χορηγήθηκαν δικαιώματα εισαγωγής σύμφωνα με το άρθρο 3 παράγραφος 3. Τα δικαιώματα εισαγωγής που χορηγούνται σε εμπορευόμενο του παρέχουν το δικαίωμα έκδοσης πιστοποιητικών εισαγωγής για ποσότητα ισοδύναμη με τα χορηγηθέντα δικαιώματα.

3. Η αίτηση έκδοσης πιστοποιητικού και το πιστοποιητικό φέρουν:

α) στη θέση 8:

- στην περίπτωση του άρθρου 1 παράγραφος 1 πρώτη περίπτωση, την ένδειξη της χώρας καταγωγής,

- στην περίπτωση του άρθρου 1 παράγραφος 1 δεύτερη περίπτωση, την ένδειξη "Λετονία".

Το πιστοποιητικό καθιστά υποχρεωτική την εισαγωγή από μία ή περισσότερες από τις εμφαινόμενες χώρες·

β) στη θέση 16, την ένδειξη μιας από τις ομάδες των κωδικών της συνδυασμένης ονοματολογίας, αναφερόμενη στην ίδια περίπτωση:

- 0201, 0202,

- 1602 50 10·

γ) στη θέση 20, μία τουλάχιστον από τις ακόλουθες ενδείξεις:

- Reglamento (CE) n° 1216/2001

- Forordning (EF) nr. 1216/2001

- Verordnung (EG) Nr. 1216/2001

- Κανονισμός (ΕΚ) αριθ. 1216/2001

- Regulation (EC) No 1216/2001

- Règlement (CE) n° 1216/2001

- Regolamento (CE) n. 1216/2001

- Verordening (EG) nr. 1216/2001

- Regulamento (CE) n.o 1216/2001

- Asetus (EY) n:o1216/2001

- Förordning (EG) nr 1216/2001.

4. Τα εκδιδόμενα πιστοποιητικά ισχύουν σε ολόκληρη την Κοινότητα.

Άρθρο 5

Με την επιφύλαξη των διατάξεων του παρόντος κανονισμού, εφαρμόζονται οι διατάξεις των κανονισμών (ΕΚ) αριθ. 1291/2000 και (ΕΚ) αριθ. 1445/95.

Άρθρο 6

Τα προϊόντα απολαύουν των δασμών που αναφέρονται στο άρθρο 1 κατόπιν υποβολής είτε πιστοποιητικού κυκλοφορίας EUR.1, το οποίο χορηγείται από τη χώρα εξαγωγής σύμφωνα με τις διατάξεις του πρωτοκόλλου αριθ. 3 που επισυνάπτεται στις ευρωπαϊκές συμφωνίες με τις Βαλτικές Χώρες, είτε δηλώσεις που συντάσσεται από τον εξαγωγέα σύμφωνα με τις διατάξεις του εν λόγω πρωτοκόλλου.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουνίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 155 της 28.6.2000, σ. 1.

(3) ΕΕ L 308 της 8.12.2000, σ. 7.

(4) ΕΕ L 271 της 24.10.2000, σ. 7.

(5) ΕΕ L 321 της 19.12.2000, σ. 8.

(6) ΕΕ L 152 της 24.6.2000, σ. 1.

(7) ΕΕ L 150 της 6.6.2001, σ. 25.

(8) ΕΕ L 143 της 27.6.1995, σ. 35.

(9) ΕΕ L 3 της 6.1.2001, σ. 9.

ΠΑΡΑΡΤΗΜΑ I

Αριθ. φαξ (32-2) 296 60 27

Εφαρμογή του κανονισμού (ΕΚ) αριθ. 1216/2001

Αύξων αριθμός: 09.4561

>PIC FILE= "L_2001165EL.003202.TIF">

ΠΑΡΑΡΤΗΜΑ ΙΙ

Αριθ. φαξ (32-2) 296 60 27

Εφαρμογή του κανονισμού (ΕΚ) αριθ. 1216/2001

Αύξων αριθμός: 09.4562

>PIC FILE= "L_2001165EL.003302.TIF">